Sɔ́máŋán nyiá wāān, sɔ́máŋān nyé, amú á sə́ kig miníngá wama, ndɔ̄ fə maa mə sə́ kig ǹnóm wōē. Á vāāga ma məndəm mə́ ébamba móé á mís, á vāāga mədəm mə́ ngobinda á mə̄bɛ́ móé. 5Təge ai nálā mayi nyé sɔ́dī bīyé mə tə́lé nye ǹsɔ́, mə tə́lé nye anə́ ámōs á ngābyáli, mayi nyé vəŋan anə́ ńkōd ńnam, mayi bɔ̌ naa á tɔ̄bɔ ǹkód sí, mayi bɔ̌ naa á wu ékódé. 6Bɔ́n bóé, mǎyǐ kig bɔ́ diŋ, amú bə́ nə̄ bɔ́n bə́ ébamba. 7Owé nyiá wābán á ngābɔ ebamba, enyɔ́ á ngābyé bɔ̄ á ngākúb nyémēn ósāmā á nyɔ́l éyɔŋ ǎ kada nâ: “Mayi kə́ matoŋ bibɔn byámā, ḿbɔ̄ bávə́ mā ḿbāŋála ai məndím, biyé bí lén ai sud, ḿbɔ́n ai mənyú.” 8Asú tē māyi fɛ́d zēn dzoe ai biyoá, mayi dzɔ dib nâ a zǎ bād yēn mīńkḭ́l míé. 9A kə́ə́ a tsídan bibɔn bíé təge byá kpaan, a yi byá dzə̄ŋ təge byá yēn; eyɔ̌ŋ te ǎ yi dzó nâ: “Mayi dúgan ábə̄ ńnóm osú wama, amú mə ngábə́ nyiŋi m̀bəŋ ósúsúa a lod étɔ̄á dzī.” 10Ńdɔ a ndzí kig yə̌m naa mǎ mə̄ vâ nyé óvə̄ga, ḿkpámáŋ wɔ̂n, ai m̀kpámáŋ ḿbɔ́n, mə vâ nyé mɔ̄ní ai mvɔ́d, ńdɔ̄ bə́ ngábəlan ai nyé ású Baal. 11Asú te mǎyi sɔ́ dúgán nɔŋ óvə̄ga wama ábǒg díé ai m̀kpámáŋ wɔ̂n wáma êsəb dzíé, mayi nyé dali lén dzama ai sílíg dzama yá ā kadəgə búdī ńsɔ̄ étēde. 12Étɔ̄á dzī mayi kúlī ósɔ̄n wóé á mís bibɔn bíé ńdɔ̄ mod ǎ yǐ kig nyé kode á mɔ́ máma.